A Franciaország elleni háború ürügyén üldözte az alkirályság francia alattvalóit, javaikat elkobozva pedig újabb hatalmas vagyonokra tett szert. Amikor 1795-ben megkötötték a békét a franciákkal, De la Grúa igyekezett megakadályozni, hogy a békekötés híre elterjedjen, mivel ez sértette volna az ő személyes érdekeit is. Mexikóváros főterén fényes ünnepségek közepette felállíttatta IV. Károly lovas szobrát, és felavatták a fővárost Veracruzszal összekötő utat is. Kisebb lázadások is zajlottak, amikor Oaxacában és Tehuantepec térségében feketehimlő-járvány tört ki, és a járvány terjedésének megakadályozására katonai kordonnal választották el a fertőzött embereket a lakosság többi részétől. A lázadások ellenére az intézkedések hatékonynak bizonyultak: bár a járvány gyorsan végigsöpört Mexikón, túl sok áldozatot mégsem szedett.